Ka letsatsi lengwe ke ne ka founelwa ke khampani nngwe e kgolo ya thelebishene mo nageng ya gaetsho. Ba ne ba mpolelela gore ba ne ba tla rata gore ke saene konteraka e e kgethegileng le bone le gore ke nne leloko la mokgatlho wa bone wa badiragatsibagolo. Gape ba ne ba batla ke nna modiragatsimogolo mo go nngwe ya dikgangtswelelopele e e neng e tla teelelwa ka nna. Ke ne ke tla nna le maemo a a kwa godimo thata mo tirong ya go dira difilimi. Ke ne ke tla duelwa madi a mantsi le fa ke ne ke sa bereke ka metlha. E re ka ke ne ke akanya gore dilo tseo tsotlhe di ne di sa ntshwanela le go bo ke ne ke tshaba gore ke tla bo ke sa tlhole ke gololesegile, ke ne ka gana go saena konteraka eo. Ke ne ka dumela go dira tiro ya go tshameka mo kgangtswelelopeleng, mme ke ne ke dira jalo fela gore ke tle ke kgone go tswelela pele ke ithutela go tshameka mo dibaesekopong kwa yunibesithing. Le fa go ntse jalo ke ne ke sa itumela. Go ne go ntshwenya go bona batsayakarolo ba bangwe ba kgaratlha dingwaga di le dintsi gore ba fiwe karolo ya modiragatsimogolo, mme nna ke newa karolo eo—e le fela ka go bo ke le morwadia Tin-Tán.